Nnyɛ mbofra no a ɔda yafun no mu no nko na nyinsen ber mu esikyire yarba nya nsunsuando wɔ hɔn do. Baatan noara so fa ɔhaw pii mu wɔ ne nyinsenber na n’awoo ber mu.

Ɔhaw a odzikan a maame no fa mu nye dɛ, otum nya mbɔgyaa mbordo. Mbɔgyaa mbordo yi tum haw pemfo no na abofra no hɔn apɔwmudzen. Mfatoho nye dɛ, awoo no mu ɔbrɛ ntsi, wɔdze sekan bɛka maame no.
Ɔtɔ do bio, sɛ ɔbaa bi fa yafun na onya esikyire yarba a, nhwehwɛmu ada no edzi dɛ dɛm nyimpa no botum asan enya no bio wɔ ne nyinsen a ɔtɔ do bio no do. Nnyɛ iyi nko, dɛ onyia no benya esikyire yarba n’ahorow a ɔtɔ do ebien wɔ ne mpanyin mfe do no wɔ sor papaapa.
Kwan a apemfo bɛfa do abɔ hɔn ho ban efi ho.
Nhwehwɛmu kyerɛ dɛ sɛ ɔba no dɛ ɔpemfo bi enya esikyire yarba a, edur pɔtsee biara nnyi hɔ a wotum dze sa no yar mbom, wɔboa no ma ɔhwɛ n’edzidzi mu nsɛm yie dze boa tsew esikyire no dodow no do. Sɛ apemfo ma hɔn enyi kɔ hɔn edzidzi ho yie na wokyir dza ɔnnsɛ dɛ wodzi no nyinsen ber mu a, ɔnnkɛma woeenya esikyire yarba wɔ hɔn nyinsen mu na wonnkenya esikyire yarba n’ahorow a ɔtɔ do ebien no bi. Dza odzidzi do yi yɛ dza ɔboa apemfo bɔ hɔnho ban fi esikyire yarba ho.
Odzi kan nye edziban a ɔma ahoɔdzen ne ndzii. Ɔsɛ dɛ apemfo dzi edziban a faeba ahyɛ mu ma na angoa so nnyi mu. Ɔsɛ dɛ apemfo taa dzi edziban bi tse dɛ karɔto, kabegye, kɔkumba na pii a ɔkeka ho.
Dza ɔtɔ do bio nye dɛ, wɔbɛtsentsen hɔn mpɔwmu ber to ber. Nhwehwɛmu dze ato gua dɛ sɛ apemfo tsentsen hɔn mpɔwmu sema eduasa dabiara a, ɔboa hɔn ma hɔn esikyire no dodow no nnkɔ sor pii.
Dza otwa tun nye dɛ sɛ obi fa yafun a, nyimpadua no mu nsesa no ma ɔyɛ kɛse a ne fa bi no, ɔtɔ aso mu. Dɛm ntsi sɛ basia biara a ɔayɛ adwen dɛ ɔbɛfa yafun no nhwɛ n’edzidzi mu yie amma ɔaannyɛ kɛse ammbor do anntwetwe esikyire yarba ammbrɛ no.
Iyi ntsi otwar dɛ mbaa dzi nhabanhaban na edziban a oye ma hɔn amma aantwetwe ndzɛmba a ɔmmboa nyinsen ammba hɔn do daakye bi.
